KIRJALLINEN KYSYMYS E-0195/03 esittäjä(t): Erik Meijer (GUE/NGL) komissiolle. Sairaanhoitopalveluiden puute Alankomaissa ja riippuvuus naapurimaiden sairaaloista.



Virallinen lehti nro 268 E , 07/11/2003 s. 0080 - 0081



KIRJALLINEN KYSYMYS E-0195/03 esittäjä(t): Erik Meijer (GUE/NGL) komissiolle (31. tammikuuta 2003) Aihe: Sairaanhoitopalveluiden puute Alankomaissa ja riippuvuus naapurimaiden sairaaloista 1. Onko komissio tietoinen, että Alankomaissa jo vuosia jatkuneet säästötoimet terveydenhuollon alalla ovat johtaneet sairaalapaikkojen vähenemiseen ja kokonaisten sairaaloiden sulkemiseen, minkä seurauksena potilaat joutuvat jatkuvasti jonottamaan pääsyä sairaaloihin? 2. Onko komissio tietoinen myös siitä, että alankomaalaiset hakevat ongelmaan ratkaisua käyttämällä sairaanhoitopalveluja naapurimaissa, joissa on enemmän sairaalapaikkoja ja hoitavia lääkäreitä? 3. Tietääkö komissio, että Belgiassa sijaitsevan Genkin kaupungin sairaala on hoitanut yli 6 000 alankomaalaista potilasta tasa-arvoisesti belgialaisten sairausvakuutuksen piiriin kuuluvien potilaiden kanssa sillä perusteella, että sairaalalla on sopimus alankomaalaisen sairausvakuutusyhtiön kanssa? Sairaala ei enää halua jatkaa sopimusta samanlaisena, sillä belgialaiset potilaat joutuvat jonotuslistoille ja alankomaalaiset tulevat useimmiten vaikeisiin leikkauksiin, joiden kulut ovat huomattavasti arvioitua korkeammat. 4. Katsooko komissio, että tässä tapauksessa ei ole enää kyse EU:n edistämästä yksityisen potilaan vapaudesta valita, hakeutuuko hän hoitoon toisen jäsenvaltion sairaalaan? Potilaat ovat yhä riippuvaisempia naapurimaiden sairaalapalveluista, mikä uhkaa vakavasti heidän valinnanvapauttaan. 5. Pitääkö komissio hyväksyttävänä, että jäsenvaltio siirtää pysyvästi oman terveydenhuoltojärjestelmänsä rakenteelliset puutteet naapurivaltion kannettavaksi silloin, kun naapurivaltio on järjestänyt paremmin terveydenhuoltonsa sen sijaan, että yrittäisi mahdollisimman pian ratkaista ongelmat kotimaassa? 6. Mitä komissio aikoo tehdä, jotta jäsenvaltioissa ja niiden alueilla saataisiin aikaan todellinen tasapaino sairaalapalveluiden tarjonnan ja kysynnän välillä? Näin ollen potilailla olisi mahdollisuus palvelujen laadun ja sijainnin perusteella valita, käyttävätkö he sairaalapalveluja naapurimaissa, eivätkä he joutuisi riippuvaisiksi naapurimaista omassa valtiossa tehtyjen virheiden vuoksi. Lähde: Het Journaal Laat, TV-1 Flanderi, 21.1.2003 David Byrnen komission puolesta antama vastaus (4. maaliskuuta 2003) Komissio muistuttaa arvoisaa parlamentin jäsentä siitä, että EY:n perustamissopimuksessa korostetaan, että jäsenvaltioilla on edelleen vastuu terveyspalvelujen ja sairaanhoidon järjestämisestä ja tarjoamisesta. Vakiintuneen oikeuskäytännön mukaan jäsenvaltioiden on kuitenkin kyseistä toimivaltaansa käyttäessään noudatettava yhteisön lainsäädäntöä. Komissio seuraa tarkkaan, kuinka terveyspalveluiden kanssa menetellään eri jäsenvaltioissa. Kysymys tuo esiin useita terveyspoliittisia näkökohtia, joiden käsittelemiseksi komissio käynnisti korkean tason pohdintamenettelyn terveysministerien ja keskeisimpien eturyhmien kanssa. Menettelyssä on tarkoituksena tunnistaa ne alueet, joilla tehostettu yhteistyö unionin tasolla olisi hyödyllistä. Ryhmän työn yhteydessä voitaisiin mahdollisesti käsitellä joitakin arvoisan parlamentin jäsenen esiintuomista kysymyksistä.